មេបក្ស​ប្រឆាំង​មិន​ខ្វល់​នឹង​បណ្តឹង​របស់​លោក​ ហោ ណាំហុង​រឿង​បរិហាកេរ្តិ៍
លោក​ហោ ណាំហុង​ បាន​ដាក់ពាក្យ​បណ្តឹង​មួយ​ទៅតុលាការ​ក្រុង​ភ្នំពេញ​ ប្តឹង​លោក​សម រង្ស៊ី ​ពីបទ​បរិហាកេរ្តិ៍​និង​ផ្សព្វផ្សាយ​ព័ត៌​មាន​មិនពិត។
ខណៈពេលដែលតុលាការក្រុងភ្នំពេញបើកសវនាការកាត់ក្តីលើករណីបរិហារកេរ្តិ៍តាមបណ្តឹងរបស់លោក ហោ ណាំហុងនោះ លោក សម រង្ស៊ី មេដឹកនាំគណបក្សប្រឆាំងបញ្ជាក់ថា លោកមិនអើពើនឹងបណ្តឹងនោះទេ។ លោកសម រង្ស៊ី បានថ្លែងប្រាប់VOA សំឡេងសហរដ្ឋអាមេរិកតាម រយៈទូរស័ព្ទពីប្រទេសបារំាងនៅថ្ងៃអង្គារថាគឺតុលាការកូនកាត់ខ្មែរនិងអង្គការសហប្រជាជាតិនឹងរកឃើញថាប្រវត្តិលោក ហោ ណាំហុងពិតប្រាកដនោះគឺយ៉ាងណា៖ «ខ្ញុំមិនចាប់អារម្មណ៍អ្វីទាល់តែសោះ។ ខ្ញុំជឿថាពេលគេសួរចម្លើយលោកអៀង សារី។ លោកអៀង សារី ច្បាស់ជា នឹងបញ្ជាក់ថា ក្នុងឋានៈគាត់ជាមេដឹកនាំកំពូលនៃរបបប៉ុលពត គាត់មានសហការីប៉ុន្មាននាក់។អញ្ចឹងរឿងលោកហោ ណាំហុងនេះគឺអាស្រ័យលើតុលាការកាត់ទោសមេដឹកនាំខ្មែរក្រហម នៅទីក្រុង ភ្នំពេញ»។ តុលាការក្រុងភ្នំពេញ កាលពីរសៀលថ្ងៃអង្គារ បានបើកសវនាការជំនុំជម្រះរវាងលោកសម រង្ស៊ី និងលោកហោ ណាំហុង ពាក់ព័ន្ធទៅនឹងបណ្តឹងបរិហាកេរ្តិ៍ និងផ្សព្វផ្សាយព័ត៌មានមិនពិត។ លោកហោ ណាំហុង បានដាក់ពាក្យបណ្តឹងមួយទៅតុលាការក្រុងភ្នំពេញ ប្តឹងលោកសម រង្ស៊ី ពីបទបរិហាកេរ្តិ៍និងផ្សព្វផ្សាយព័ត៌មានមិនពិត បន្ទាប់ពីលោកសម រង្ស៊ី បានធ្វើអត្ថាធិប្បាយមួយកាលពីថ្ងៃទី១៧ ខែមេសា ឆ្នាំ២០០៨ នៅវាលពិឃាដបឹងជើងឯក ក្នុងក្រុងភ្នំពេញដោយបានចោទប្រកាន់ថា លោកហោ ណំាហុង ជាប្រធានគុកបឹងត្របែកនៅក្នុងរបបកម្ពុជាប្រជាធិបតេយ្យ ហើយពាក្យសំដីរបស់លោកសម រង្ស៊ី ត្រូវ បានកាសែតក្នុងស្រុកមួយដែលគាំទ្រគណបក្សប្រឆាំងឈ្មោះមនសិការខ្មែរ បានដកស្រង់សំដីយកទៅចុះផ្សាយ។ បន្ទាប់ពីបានបើកសវនាការជំនុំជម្រះអស់រយៈពេលប្រមាណជិត៤០នាទីតែប៉ុណ្ណោះដោយគ្មានវត្តមានមេធាវីការពារក្តីជនជាប់ចោទនិងសាក្សីផងនោះលោកប្រធានចៅក្រមជំនុំជម្រះនៃតុលាការក្រុងភ្នំពេញ គឺលោកសេង នាង បានមានប្រសាសន៍ថា សាលក្រមចំពោះរឿងក្តីនេះនឹងត្រូវប្រកាសនៅថ្ងៃច័ន្ទសប្តាហ៍ក្រោយនេះ។ នៅក្នុងបន្ទប់សវនាការជំនុំជម្រះភាគីដើមបណ្តឹងរបស់លោកហោ ណាំហុង មានមេធាវីការពារក្តី លោកកា សាវុធ។ លោកកា សាវុធ បានមានប្រសាសន៍នៅក្នុងសវនាការថា យោងតាមសាក្សីចំនួនបីរូប បានអះអាងថា កូនក្តីរបស់លោកមិនមែនជាប្រធានគុកបឹងត្របែកទេ។ ហើយលោកហោ ណំាហុង គ្រាន់តែជាអ្នកទោសដូចប្រជាពលរដ្ឋខ្មែរដទៃៗផ្សេងទៀតដែរ។ លោកកា សាវុធ បានទាមទារឲ្យតុលាការផ្តន្ទាទោសលោកសម រង្ស៊ី ឲ្យបានធ្ងន់ធ្ងរបំផុតនិងទាមទារសំណងជម្ងឺចិត្តបន្ថែមទៀតចំនួន១០លានរៀលគឺស្មើនឹងជាង២.៥០០ដុល្លារសហរដ្ឋអាមេរិក។ លោកកា សាវុធ បានថ្លែងប្រាប់ក្រុមអ្នកកាសែតបន្ទាប់ពីបញ្ចប់សវនាការថា លោកមានជំនឿថាកូនក្តីរបស់លោក នឹងឈ្នះក្តី។ «ចំពោះសវនាការនេះ យើងជឿថាចៅក្រមមុខជានិងរកយុត្តិធម៌ត្រឹមត្រូវជូនឯកឧត្តមហោ ណាំ ហុង កុំឲ្យគាត់ចេះតែដើរប្រឌិតរឿងយកទៅផ្សាយការណ៍មិនពិតនោះ។ គាត់ចង់បានតែប៉ុណ្ណឹងទេ ចង់ធ្វើម៉េចឲ្យមនុស្សរាងកុំឲ្យចេះតែដើរនិយាយការណ៍មិនពិតតទៅទៀតតែប៉ុណ្ណឹងទេ»។ លោកជូង ជូងី មេធាវីការពារក្តីរបស់លោកសម រង្ស៊ី មិនបានចូលរួមនៅក្នុងបន្ទប់សវនាការរបស់តុលាការក្រុងភ្នំពេញទេ។ លោកជួង ជូងី បានមានប្រសាសន៍ថាកូនក្តីរបស់លោកមិនចាប់អារម្មណ៍ចំពោះសវនាការនេះទេដូច្នេះគ្មានប្រយោជន៍អ្វីសម្រាប់លោកចូលរួមនៅក្នុងសវនាការនៅថ្ងៃនេះទេ។ «ឯកឧត្តមសម រង្ស៊ី អត់ចាប់អារម្មណ៍លើករណីនេះទេ ពីព្រោះគាត់អត់មានជំនឿទៅលើការដោះស្រាយរបស់តុលាការ។ ហើយទីពីរ ខ្លួនខ្ញុំផ្ទាល់កាលណាកូនក្តីខ្ញុំអត់ចាប់អារម្មណ៍ឬក៏អត់មានជំនឿ ទៅលើតុលាការអញ្ចឹង។ តើខ្ញុំទៅការពារគាត់មានន័យអ្វី? អញ្ចឹងហើយបានជាខ្ញុំមិនទៅការពារ»។ លោកសម រង្ស៊ី ត្រូវបានតុលាការនៃប្រទេសបារាំង កាលពីខែមិថុនា ឆ្នាំ២០០៩ បានកាត់ទោសលោកឲ្យបង់ប្រាក់ពិន័យចំនួន១ អឺរ៉ូ គឺជាង១ដុល្លារសហរដ្ឋអាមេរិក បន្ទាប់ពីតុលាការបានរកឃើញថា លោកសម រង្ស៊ី ពិតជាបានបរិហារកេរ្តិ៍លោកហោ ណាំហុង ពាក់ព័ន្ធទៅ នឹងប្រធានគុកបឹងត្របែក។ លោកសម រង្ស៊ី បានមានប្រសាសន៍ថា ចំពោះរឿងក្តីនេះ លោក នឹងប្តឹងទៅតុលាការកំពូល និង តុលាការរបស់សហគមន៍អឺរ៉ុបបន្តទៀត ។ «រឿងនេះ មានការស្រពិចស្រពិលជាច្រើន ហើយគេក៏ជឿជាក់ថា ពេលណាតុលាការអន្តរជាតិ ដំណើរការ បានត្រឹមត្រូវ គឺពេលនោះយើង នឹងដឹងការណ៍ពិត។ ហើយពេលនោះ យើងនិងសន្និដ្ឋានបានយ៉ាងច្បាស់ថា នណាខ្លះ? ពាក់ព័ន្ធនៅក្រោមរបបខ្មែរក្រហមសម័យប៉ុលពត។ លោកសម រង្ស៊ី បានមានប្រសាសន៍ទៀតថា នៅខែឧសភា ឆ្នាំ២០១១នេះ តុលាការកំពូលរបស់ ប្រទេសបារាំង និងបើកសវនាការជំនុំជម្រះម្តងទៀតរវាងករណីលោកនិងលោកឧបនាយករដ្ឋមន្រ្តីហោ ណាំហុង៕